钦定古今图书集成/明伦汇编/家范典/第053卷 > 仪礼 > 《士昏礼》
## 钦定古今图书集成/明伦汇编/家范典/第053卷 > 仪礼 > 《士昏礼》

“女子许嫁，笄而醴之”，称字。

〈注〉许嫁，已受纳征礼也。笄女之礼，犹冠男也。使主妇、女宾执其礼。〈疏〉释曰：“女子许嫁”，谓年十五已上至十九已下。案《曲礼》女子许嫁，缨有笄，兼有缨，示有系属。此不言缨，文不具也。云“醴之称字”者，犹男子冠醴之称字同，是以《礼记·丧服小记》云“丈夫冠而不为殇，妇人笄而不为殇。”是其义同也。　释曰：云“许嫁，已受纳征礼也”者，以纳采、问名、纳吉三礼，虽使者往来，未成交亲，故《曲礼》云：“非纳币不交不亲。”郑据纳征，唯未行请期亲迎也，二者要待女二十为之。云“笄女之礼，犹冠男也，使主妇女宾执其礼”者，案《杂记》云：“女虽未许嫁，年二十而笄礼之，妇人执其礼。”郑注云：“言妇人执其礼”，明非许嫁之笄。彼以非许嫁笄，笄轻，故无主妇，女宾使妇人而已，明许嫁笄当使主妇对女宾执其礼，其仪如冠男也。又许嫁者用醴礼之，不许嫁者，当用酒醮之，敬其早得礼也。

又

“父醴女而俟迎者”，母南面于房外。

〈注〉女既次纯衣，父醴之于房中，南面，盖母荐焉，重婚礼也。女奠爵于荐东，立于位而俟婿。婿至，父出，使摈者请事。母出南面房外，示亲授婿，且当戒女也。

女出于母左，父西面戒之，“必有正焉，若衣若笄。”母戒
诸西阶上不降。

〈注〉必有正焉者，以托戒之使不忘。〈疏〉释曰：此《记》亦经不具，以母出房户之西南面，女出房西行，故行出于母左。父在阼阶上西面，故因而戒之。云“母戒诸西阶上”者，母初立房西，女出房，母行至西阶上，乃戒之也。　释曰：云“托戒使不忘”者，谓托衣笄恒在身而不忘，持戒亦然，故戒使不忘也。下文父母及庶母重云戒者，并与此文相续成也。此士礼，父母不降送。案桓公三年经书：“九月，齐侯送姜氏于讙。”《穀梁传》曰：“礼，送女，父不下堂，母不出祭门。”祭门则庙门言，不言庙门，则似得下堂者。彼诸侯礼与此异，以其大夫诸侯，天子各有昏礼，故不同也。

又

父送女，命之曰：“戒之敬之，夙夜毋违命！”

〈注〉夙，早也。早起夜卧。命，舅姑之教命。〈疏〉释曰：上送女之时，父母俱戒迄今。此记人父云此戒者，当同是送女时，并有此戒，续成前文。庶母所戒亦然。以前后语时不同，故《记人》两处记之。但父戒之使无违舅命，母戒之使无违姑命，故父云命，母云戒也。

母施衿结帨曰：“勉之敬之，夙夜无违宫事。”

〈注〉帨，佩巾。〈疏〉释曰：宫事，谓姑命妇之事，若《内宰职》云“后教六宫”妇人称宫故也。

庶母及门内施鞶，申之以父母之命，命之曰：“敬恭听，
宗尔父母之言。夙夜无愆，视诸衿鞶。”

〈注〉庶母，父之妾也。鞶，鞶囊也。男鞶革，女鞶丝，所以盛帨巾之属，为谨敬申重也。宗，尊也。愆，过也。诸，之也。示之以衿鞶，皆托戒使识之也。不示之以衣笄者，尊者之戒，不嫌忘之。〈疏〉释曰：云“男鞶革，女鞶丝”者，《内则》文，男女用物不同，故并引男子鞶革，于经无所当也。云“所以盛帨巾之属，为谨敬”者，案《内则》云：“箴管线纩，施鞶袠。”郑云：“鞶袠言施”，明为箴管线纩有之，是鞶以盛帨巾之属。此物所以供事舅姑，故云谨敬也。云“不示之以衣笄者，尊者之戒，不嫌忘之”者，前文父戒以衣笄，此经母施衿结帨，庶母直示之以衿鞶，不示以衣笄，故郑决之也。